מיסוי מכירת מלאי וציוד בעסק שנסגר

נישום סגר את עסקו ב-31.12.1998. ביום 1.1.1999 הוא מכר את יתרת המלאי ואת הציוד בעסקו; והוא עבד כשכיר במהלך כל שנת 1999.

בדוח, שהגיש הנישום לשלטונות מס הכנסה, כלל את הכנסתו כשכיר (טופס 106) ונוסף על זאת כלל את תמורת המלאי והציוד שמכר; ועל כך, הוצאה לו שומה והוא שילם את מלוא המס.

השאלה היא:

האם בעבור תמורת המכירה של הציוד והמלאי הוא חייב בדמי ביטוח לאומי, ככל הכנסה מעסק, אף על פי שעסקו לא פעל בשנת המס 1999 אף לא יום אחד ?

יניב גבריאל משיב:

התשובה על פניית השואל מובאת כאן בכפיפות לעובדות הכלולות בה.

u

היבטי מס הכנסה

מלאי עסקי (כהגדרתו בסעיף 85(ג) לפקודת מס הכנסה [להלן - "הפקודה"], הנותר כאשר מופסקת הפעילות העסקית, יראוהו כנמכר במחיר שווי השוק שלו (הוא "סכום השווי"), לפי הוראות סעיף 85(א)(1) לפקודה.

ההפרש, שבין עלות המלאי לשווי השוק שלו, בעת שהופסקה הפעילות העסקית, הוא רווח (הפסד) לפי סעיף 2(1) לפקודה.

סעיף 85 לפקודה אימץ את "הילכת  SHARKEY V. WERNHER"(1), אשר דחתה את הכלל, הקובע כי "אין אדם סוחר עם עצמו" (הלכה זו אומצה, עוד בטרם חקיקתו של סעיף 85 לפקודה, בע"א 217/65 כהן נגד פקיד שומה גוש דן).

פעולה או אירוע, שבעקבותיהם יצא נכס עסקי (כהגדרתו בסעיף 88 לפקודה), בדרך כל שהיא מרשותו של אדם (לרבות הפסקת הפעילות העסקית הנדונה), יראוהו כ"מכירה" של הנכס (כהגדרה בסעיף 88 לפקודה), במחיר שווי השוק שלו (היא ה"תמורה"), לפי סעיף 88 לפקודה. למעשה הגדרת "תמורה" שבסעיף 88 לפקודה מחילה (מלשון - תחולה) את קביעת הפסיקה שאימצה את הכלל של חיוב במס על הכנסה רעיונית במקרה של שינוי ייעוד של נכס הון לנכס פרטי(2).

ההפרש, שבין "יתרת המחיר המקורי" (כהגדרתה בסעיף 88 לפקודה) לשווי השוק שלו, בעת שהופסקה הפעילות העסקית, הוא רווח (הפסד) הון לפי סעיף 88 לפקודה.

היבטי מס ערך מוסף

נכס (כהגדרתו בסעיף 1 לחוק מע"מ), הנותר כאשר מופסקת הפעילות העסקית, יראוהו כנכס, שנעשה בו שימוש לצורך עצמי (כהגדרתו בסעיף 1 לחוק מע"מ), בתום שנתיים מהיום, שבו מופסקת הפעילות העסקית, לפי סעיף 137א לחוק מע"מ.

מחיר העסקה הנדונה (כהגדרתו בסעיף 10 לחוק מע"מ) יהיה המחיר, המשולם בעבורה בתנאים רגילים. אם לא ניתן לקבוע את המחיר של העסקה בדרך זו, יהא מחירה עלות הנכס בתוספת הרווח המקובל בענף שאליו משתייך העסק; וזאת, עקב היחסים המיוחדים שבין העסק לבין בעליו.

היבטי ביטוח לאומי

הכנסתו השנתית של מבוטח עצמאי נקבעת, בין היתר, לפי הכנסתו ולפי סעיף 2(1) לפקודה; וזאת, לפי הוראות סעיף 345(א) לחוק הביטוח הלאומי.

ההכנסה לחיוב בדמי הביטוח הלאומי היא ההכנסה, שנקבעה בשומה הסופית; וזאת, לפי סעיף 345(ב)(1) לחוק הביטוח הלאומי.

בעובדות - שהובאו לפניי בפנייתנו של השואל - קיומה של השומה הנדונה איננו מוטל בצריך עיון; ולפיכך, יש מקום לתשלום דמי הביטוח הלאומי, הנגזרים מן השומה הזו, אשר ישלמוֹ המבוטח.

הפניות הכותב:

(1) Sharkey  v. Wernher, (1955) 3 ALL.ER. 493.

(2) ע"א 20/63, בן צבי נגד פקיד שומה, פ"ד, י"ז, 1963,; ע"א 217/65 כהן נגד פקיד שומה, פ"ד כ' (2), 421.

____________________________________________________________________
יניב גבריאל, הוא מומחה מס אשר שימש בעבר כיועץ מיוחד לרשות המיסים בישראל בנושאי מיסים ושינויי חקיקה. משמש כמנהל וכבעלים של המכללה למיסים ולחשבונאות. בעל נסיון של כ-20 שנים בתחום ההוראה וממציא שיטות לימוד ייחודיות לכל המקצועות. המכללה למיסים ולחשבונאות נוסדה לפני כ-15 שנים והיא בעלת נסיון עשיר של אלפי בוגרים שנקלטו במשק העבודה, והגיעו לעמדות מפתח, שמהן הם ממשיכים לשלוח תלמידים למכללה למיסים ולחשבונאות. המכללה למיסים ולחשבונאות מציעה מגוון קורסים והשתלמויות בתחום המיסים והחשבונאות כגון:
חשב שכר בכיר   |   חשב שכר   |   מחשוב שכר   |   מרתון לנכשלים בחשבות שכר   |   חשבונאי פיננסי   |   הכשרה מעשית למנהלי חשבונות   |   הצהרות הון   |   אמנות הדיון במס הכנסה   |   מרתון לנכשלים בייעוץ מס   |   מיסוי מקרקעין   |   מס ערך מוסף   |   ביטוח לאומי   |   דיני עבודה   |   יועצי מס   |   חשבונאי בכיר מדופלם   |   ניתוח דוחות כספיים   |   הנהלת חשבונות סוג 2 + 1   |   הנהלת חשבונות סוג 3   |   תכנון מס בפרישה   |   ביקורת פנימית   |   חשבים ומנהלי כספים   |   תמחיר תקציב ובקרה   |   ניהול עסקי   |   העצמה ויזמות עסקית   |   ניהול עמותות ומלכ"רים   |   ניהול תקציב משפחתי   |   הכשרת מאמנים עסקיים   |   השבחת חברות   |   מיסוי שוק ההון   |   ניהול סיכונים   |   הכשרת דירקטורים   |   הכשרת מנהלים   |   חשיבה עסקית   |   ניהול עסקים   |   ניהול משאבי אנוש   |   תכנוני מס   |   ניהול ספרים   |   מיסוי עסקאות קומבינציה   |   מיסןי היחיד   |   יסודות ודיני ביטוח   |   כלכלה   |   חשבונאות   |   סטטיסטיקה   |   מימון   |   ביטוח פנסיוני   |   ניתוח ניירות ערך   |   ביטוח רכוש   |   ביטוח תאונות   |   ביטוח ימי   |   סוגי רישיונות  |   כלכלה  |   חשבונאות   |   סטטיסטיקה ומימון  |   דיני ניירות ערך ואתיקה מקצועית   |   בחינה מקצועית א'  |   בחינה מקצועית ב'  |   סוגי רישיונות  |   תגיות   |   מפת האתר   |   
לפרטים נוספים ולהרשמה ניתן לפנות בטלפון (רב קווי) 1-700-700-088 או להיכנס לכתובת המכללה באינטרנט : www.taxcollege.co.il